لچہ
جی منی ھلک ءِ کوش ملیباری
سر کن ءِ بیگاهاں زهیرناکیں
سهتکے ایرموش کن منی زرد ءَ
لهڑجنیں بالاد ءَ دمین مرچی
سر منی کپتگ دیریگیں یاتے
چہ دل ءَ بریجوکیں گموں چست انت
ترانگ ءُ تھتالاں جگر بُرّیں
یک گمے گوڑاں بنگهی ساتاں
یک گمے شے ءُ توکلی مستیں
چون بہ سھڑیناں سستگیں زرد ءَ
درداں پہ دردے ءَ بہ میچیناں
چوں بہ تیماراں آزگیں ٹپاں
چون بہ نازیناں داتگیں درداں
نئیت منی امبوهیں دل ءَ تاهیر
کوش ملیباری دور سر ءِ کائے
واھگ ءُ بچکندے بہ کش سارتیں
آ زباد مالیں ماھو ءِ ھلک ءَ
چش بگوش مھرنگیں گلیں لال ء
بستگیں کول ءُ داتگیں سوگند
چو گش ءِ دلبند ءِ سر ءَ کَل انت
دراھی یے گوستگ چار، شش ماھ ءِ
پہ بلوچی ءِ کول ءُ اکرارے
من وتی سنگر داشتگ اَت مردی
چو گشئے جاڑو ءِ گھیں بچ ءَ
چاکری لبّانی سئیت زرنگیں
چو گنوک شے ءَ چون بکشایاں
سر شگانی باں سرجمیں زند ءَ
اَبدالله میر